কালীপুজোর রাতে বাজির দাপট সামাল দিতে নাকাল হতে হয়েছিল পুলিশ এবং পরিবেশকর্মীদের। রবিবার প্রতিমা নিরঞ্জনেও বাজির দাপট কমলো না। কোনও কোনও জায়গায় পুলিশের সামনেই দেদার ফেটেছে শব্দবাজি। 
এদিন সন্ধ্যায় উত্তর থেকে দক্ষিণ কলকাতার ছবি ছিল কার্যত একই। দমদম এবং দক্ষিণ দমদম পুর এলাকার বিভিন্ন জায়গায় বাজির দাপট ছিল প্রবল। দমদমের গোরাবাজার, দক্ষিণ দমদম রোড, লেকটাউন এবং বাঙুরে ক্রমাগত শব্দবাজি ফাটতে থাকে। বিসর্জনের শোভাযাত্রায় ফাটানো হয় চকলেট বোমা, কালীপটকা এবং শেল। পাশাপাশি, দক্ষিণ কলকাতার চেতলা এবং বেহালার বিভিন্ন জায়গায় বাজির দাপট তুঙ্গে ওঠে। 
চেতলা এবং সংলগ্ন এলাকায় প্রত্যেক বছরই বাজির দাপট সামাল দিতে পুলিশকে নাস্তানাবুদ হতে হয়। এবারও তার ব্যতিক্রম হয়নি। চেতলায় এদিন বিসর্জনের বেশ কয়েকটি শোভাযাত্রা বেরিয়েছিল। আলিপুর রোডে পুলিশকর্মীদের সামনেই শব্দবাজি ফেটেছে। ভবানীপুরের আশুতোষ মুখার্জি রোডে রাত বাড়ার সঙ্গে সঙ্গে বেড়েছে শব্দবাজির দাপট। 
বেহালার প্রায় প্রতিটি শোভাযাত্রায় ফেটেছে শব্দবাজি। বেহালা থানা এলাকার বামাচরণ রায় রোডের একটি শোভাযাত্রায় প্রবল শব্দে ডিজে বাজানো হয়েছে বলে অভিযোগ স্থানীয় বাসিন্দাদের। এ ছাড়াও সেলিমপুর, নেতাজিনগর, গড়ফা, বাঘাযতীন-সহ দক্ষিণ কলকাতার বিভিন্ন এলাকায় বাজির দাপট তুঙ্গে ওঠে বলে অভিযোগ। রাত সাড়ে ৯টা নাগাদ যাদবপুরের বাপুজিনগরে একটি ফাঁকা মণ্ডপে আগুন লাগে। দমকলের দু’টি ইঞ্জিন আগুন নিয়ন্ত্রণে আনে। 
দুর্গাপুজোর মতোই কালীপুজোর বিসর্জনেও বাবুঘাটে যথেষ্ট তৎপর ছিল পুলিশ এবং পুরসভা। মাইকে ক্রমাগত প্রয়োজনীয় পরামর্শ দেওয়া হয়েছে। বাজা কদমতলা ঘাটের সামনে একটি নিরাপত্তা বলয় তৈরি করে ফেলেছিলেন পুলিশ এবং বিপর্যয় মোকাবিলা বাহিনীর কর্মীরা। একটি নির্দিষ্ট দূরত্বের পর বিসর্জনের সঙ্গে যুক্ত ছাড়া আর কাউকেই যেতে দেওয়া হচ্ছিল না। নিরঞ্জনের আগেই খুলে ফেলা হয় প্রতিমামূর্তির মালা এবং চালচিত্র। আগাগোড়া উপস্থিত ছিলেন পুলিশের পদস্থ আধিকারিকেরা। ছিলেন মহিলা পুলিশকর্মীরাও। পাশের একটি ঘাটে চলছিল বাড়ি এবং ছোটখাটো পুজোর প্রতিমা নিরঞ্জন। সেখানে অবশ্য ন্যূনতম ব্যবস্থা রাখা হয়েছিল। 
কলকাতা পুলিশ সূত্রের খবর, এদিন রাত ১০টা পর্যন্ত দু’হাজার ৬৬২টি প্রতিমামূর্তি নিরঞ্জন হয়েছে। বেআইনি শব্দবাজি ফাটানো-সহ বিভিন্ন কারণে ২৭ জনকে গ্রেফতার করা হয়েছে।